कुक के कमाल से इंग्लैंड ने कसा शिकंजा  
इंग्लैंड ने तीसरे टेस्ट मैच के दूसरे दिन ही 232 रन की बढ़त हासिल करके भारत को बैकफुट पर बिठा दिया।
सलामी बल्लेबाज एलिस्टेयर कुक के दूसरे दोहरे की शतक की तरफ मजबूती से बढ़ते कदमों से इंग्लैंड ने तीसरे टेस्ट मैच के दूसरे दिन ही गुरुवार को 232 रन की बढ़त हासिल करके भारत को बैकफुट पर बिठा दिया। कुक ने एजबस्टन में दूसरे दिन का खेल समाप्त होने तक 182 रन बनाये हैं जिससे इंग्लैंड तीन विकेट पर 456 रन बनाकर पहली पारी में विशाल बढ़त हासिल करने की स्थिति में पहुंच गया।   कुक ने अपनी पारी में 339 गेंद खेलकर 26 चौके लगाये हैं। स्टंप उखड़ने के समय उनके साथ दूसरे छोर पर इयोन मोर्गन दो आसान जीवनदान मिलने के बाद 44 रन पर खेल रहे हैं। श्रृंखला में 0-2 से पीछे चलने के कारण नंबर एक ताज गंवाने की कगार पर खड़े भारत के लिए दूसरा दिन भी भयावह रहा। भारतीय टीम कल 224 रन पर सिमट गई थी जबकि इंग्लैंड ने आज कुल मिलाकर 372 रन बनाये और जबकि भारतीय गेंदबाजों को इस बीच तीन विकेट ही मिले। इनमें से एक विकेट तो उसे नोबाल पर मिला।   इसके अलावा तीन आसान कैच भी छूटे। स्ट्रास (87) शतक से चूक गए लेकिन कुक और उनके बीच पहले विकेट के लिए 186 रन की साझेदारी ने इंग्लैंड के लिए मजबूत आधार रखा। इसके बाद उन्होंने इयान बेल (34) के साथ 66 रन और केविन पीटरसन (63) के साथ 122 रन की साझेदारियां की जबकि मोर्गन के साथ वह अभी तक 82 रन जोड़ चुके हैं। भारत को पहली सफलता लेग स्पिनर अमित मिश्रा ने दिलाई लेकिन तेज गेंदबाजों में केवल प्रवीण कुमार ही प्रभाव छोड़ पाये। उन्होंने बल्लेबाजों को परेशान किया तथा बेल और पीटरसन को पवेलियन भेजा।   इशांत शर्मा और एस श्रीसंत 100 से अधिक रन लुटा चुके हैं लेकिन उन्हें विकेट नहीं मिला। भारत को आखिर में 56वें ओवर की आखिरी गेंद पर वह बहुप्रतीक्षित सफलता मिली जिसकी उसे कल शाम से तलाश थी। मिश्रा की गेंद पर स्ट्रास ने स्वीप करने का प्रयास किया लेकिन इस चक्कर में वह अपना लेग स्टंप खाली छोड़ गए। गेंद उनको गच्चा देकर लेग स्टंप पर लगी और भारतीयों को भी इसका पता कुछ देर से चला।  बाद में टीवी रीप्ले से लग रहा था कि मिश्रा का अगला पांव क्रीज से आगे पड़ा था और यह नोबाल थी लेकिन तब तक स्ट्रास पवेलियन लौट चुके थे। उन्होंने अपनी पारी में 176 गेंद खेली तथा 13 चौके लगाए। वह पिछली 14 पारियों से शतक नहीं लगा पाए हैं। पहले दो टेस्ट मैच में केवल 20 रन बनाने वाले कुक शुरू में सतर्कता दिखाने के बाद अच्छी लय में दिखे। उन्होंने प्रवीण की गेंद पर एक रन लेकर अपना 19वां शतक पूरा किया। इसके लिये उन्होंने 213 गेंद खेली और 14 चौके लगाये।   पिछले टेस्ट में शतक जड़ने वाले बेल ने भी इशांत शर्मा के ओवर में तीन चौके जड़कर विश्वसनीय शुरुआत की। इसके बाद श्रीसंत बाहर जाती गेंद पर उनके बल्ले का किनारा निकालने में सफल रहे। बेल उस समय 30 रन पर थे लेकिन टेस्ट मैचों में सर्वाधिक कैच लेने वाले राहुल द्रविड़ ने पहली स्लिप में बेहद आसान कैच टपका दिया।   पीटरसन को शुरू में प्रवीण ने थोड़ा परेशान किया लेकिन वह जल्द ही अपने आक्रामक अंदाज में आ गए। उन्होंने मिश्रा पर लांग आन पर छक्का भी जड़ा। भारत ने 80 ओवर के तुरंत बाद नयी गेंद ली लेकिन अभी इससे भी कोई असर नहीं पड़ा। महेंद्र सिंह धोनी ने इशांत को नई गेंद सौंपी लेकिन पीटरसन ने उनके ओवर में तीन चौके जड़कर उन्हें आक्रमण से हटवा दिया। चाय के विश्राम के बाद पीटरसन पूरी तरह से हावी रहे। इस बीच श्रीसंत की गेंद पर भारत ने उनके खिलाफ विकेट के पीछे कैच के लिये डीआरएस का सहारा भी लिया लेकिन गेंद तब उनके बल्ले नहीं पैड से लगकर गयी थी और अंपायर साइमन टफेल का फैसला ही सही साबित हुआ। आखिर में बेल वाली कहानी दोहराई गई और जो विकेट श्रीसंत को नहीं मिला उसे प्रवीण ने अपने नाम लिखवाया। पीटरसन बेपरवाह होकर आगे बढ़कर शाट जमा रहे थे लेकिन प्रवीण की सीधी गेंद पर वह चूक गये और पगबाधा की जोरदार अपील पर अंपायर स्टीव डेविस की उंगली उठ गई। पीटरसन ने अपनी पारी में 78 गेंद खेली तथा नौ चौके और एक छक्का लगाया। नए बल्लेबाज मोर्गन ने जब प्रवीण पर दो चौके लगाये तो धोनी ने सुरेश रैना को गेंद थमा दी जिन्होंने इस बीच केवल 17 ओवर पुरानी गेंद से लगातार चार ओवर किए। इस बीच दूसरे छोर पर गेंदबाजी का जिम्मा संभाल रहे इशांत की गेंद पर श्रीसंत ने मोर्गन का कैच भी छोड़ा जो तब 17 रन पर खेल रहे थे। इसके बाद पारी के आखिरी ओवर में द्रविड़ ने स्लिप में उनका आसान कैच टपकाया।